Preşedintele Klaus Iohannis a propus CSM să discute, miercuri, şi sesizarea CCR în legătură cu un conflict de natură constituţională după adoptarea OUG pe justiţie. ”Singura cale pe care nu o accept este să nu facem nimic”, a afirmat preşedintele Iohannis, subliniind că trebuie luată atitudine nu doar declarativ, ci şi instituţional.

Iohannis a precizat, la începutul şedinţei, că a venit la CSM pentru a hotărî împreună cum se poate continua după adoptarea de către Guvern a OUG de modificare a codurilor penale.

”Singura cale pe care nu o accept este să nu facem nimic, asta nu se poate. E o ofensă adusă justiţiei şi dumneavoastră răspundeţi de independenţa justiţiei şi eu cred că ea a fost încălcată şi este încălcată prin astfel de comportamente în mod grav”, a spus preşedintele.

El a subliniat că ”trebuie luată atitudine nu doar declarativ, ci şi instituţional”.

”Îmi imaginez că primul pas constituţional este sesizarea CCR. Acest lucru vi-l propun şi nu vreau să vi-l impun”, a mai spus Klaus Iohannis.

Propunerea preşedintelui a generat discuţii privind modul de sesizare a Curţii Constituţionale - de către preşedintele CSM sau de către şeful statului.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.